  Анжелика Тихонова корреспондент Удмуртиын 31-тӥ куартолэзёзь тылпулэсь утиськонъя нимысьтыз режим ялӥзы. Со сярысь «Инстаграм» мерлыко вотэсысь бамаз улосвыл кивалтэтлэн тӧроез Ярослав Семёнов ивортӥз. Элькунамы музъем вылысен но омырысен чакланъёс радъямын ини, тылпулэсь утиськон понна кылкутӥсь вань службаос вылӥ дасьлыкъя режиме поттэмын. Кужымъёсамы оглом 12 сюрс 700 адями но 1 сюрс 837 техника, со пӧлын тылпу кысонъя кык поездъёс – Ижкар станциын но Балезино станциын Ярослав Семёнов, Удмуртиысь кивалтэтлэн тӧроез 11-тӥ оштолэзьысен улосвылын тылскылыны, озьы ик мангалын, уг яра. Озьы ик жуг-жагез, кӧс турынэз но мукет ӝуась макеосты нимаз дасям интыын гинэ яра. Пуктэтэз тӥям муртъёс понна штрафъёс чакламын: - нимаз адямиослы – 2 сюрс манетысен 4 сюрс манетозь; - ужоскето муртъёслы – 15 сюрс манетысен 30 сюрс манетозь; - нимаз ужбергатӥсьёслы – 30 сюрс манетысен 40 сюрс манетозь; - юридик огазеяськонъёслы – 200 сюрс манетысен 400 сюрс манетозь. Со сяна, Удмуртиын коронавирус инфекци вӧлмонэз алон понна вылӥ дасьлыкъя режим ужа. Соя элькунамы улӥсьёс семьяенызы сад-бакчаосазы улыны быгато, но одно ик астэ ачид нимаз висъяса.  Пусъём, туэ кӧс турын но жуг-жаг кенжемен сэрен 30 гектар музъемъёс вылын тылпу потаз ини. Тросэз сыӵе учыръёс Ижкарын но Дэри ёросын вал. Тегъёс: Мерлык Ижкар тылпу Удмуртия ЯрославСемёнов  